Byrknesøyna

**Byrknesøyna** er ei øy ca. åtte mil nord for Bergen, i Gulen kommune i Vestland fylke. Her ligger tettstedet Byrknes med 265 innbyggere (2009). Med bil følger man E39 fra Bergen til Knarvik og deretter fylkesvei 57 fra Knarvik til Leirvåg. Fra Leirvåg tar man fergen til Sløvåg. Fra Sløvåg kjører man vestover over fire broer; først over den nye Brandangersundet bru fra fastlandet til Sandøyna, så over Mjåsundbrua fra Sandøyna til Mjømna, deretter Nappsundbrua og Mjømnesundbrua over til Byrknesøyna. Det er ca. 16 kilometer fra Skipavika til tettstedet Byrknes på Byrknesøyna. Det er daglig samband med hurtigbåt mellom naboøya Mjømna og Bergen (ca. én times reise).

4. november 2010 ble Byrknesøyna, Mjømna og Sandøyna landfast da den nye nettverksbuebrua, Brandangersundet bru, ble åpnet. Brua har et spenn på 220 meter og slår inn på fastlandet ved Fivelsdal, noen få km nord for fergeleiet ved Sløvåg. Brua ble bygget av Skanska og ble montert ferdig på land i Sløvåg, før den ble transportert på lektere ut i Brandangersundet, hvor den ble heist på plass på bropillarene.

Vest og nordvest for Byrknesøyna er det en skjærgård med over 1&nbsp;000 øyer, holmer og skjær. Utenfor skjærgården helt vest i havet ligger Holmengrå fyr (Se Liste over norske fyr) og litt lengre syd ligger Fedje.

Etter en periode med stagnasjon og fraflytting, har Byrknesøyna i de siste ti – femten årene snudd trenden. Mange unge har bosatt seg på øya og fiskeoppdrettsnæringen har skapt nye arbeidsplasser både på sjø og land. Det bor nå ca. 500 mennesker på Byrknesøyna.

Det høyeste fjellet på Byrknesøy er Veten, 194 moh.

## Natur, friluftsliv, kultur og næringsliv

Byrknesøyna ligger lengst vest i Gulen kommune, utenfor Sandøyna og Mjømna. Vest for Byrknesøyna er det en skjærgård med over tusen øyer, holmer og skjær. Av øyene sydvest for Byrknesøyna var det øya Åra som ble mest utsatt for oljeforurensning etter Server-forliset ved Fedje i januar 2007. Det ble tatt opp over 12 tonn med olje bare rundt Åra og det var ca. 20 personer i sving med opprenskningen. Utenom Åra er Røytingja, Måøyna og Havrøyna de største øyene vest for Byrknesøyna. I nord finner vi Kversøyna mot nordvest og Grima rett nord for Byrknesøyna. Mellom Grima og Byrknesøyna går det en meget smal øst-vestgående naturlig kanal, søndre Grimesund. Langs vestsiden av Grima går en nord-sydgående smal kanal som heter Svartsundet.

Hele området vest for Byrknesøyna er mye brukt til sportsfiske og kajakkpadling. Det er rikelig med fisk og skalldyr og det er mulighet for havfiske ved Holmengrå fyr som ligger ute i havet rett vest for Byrknseøy.

Landskapet på Byrknesøyna er en typisk vestlandsk lyngheilandskap. Det største fjellet ligger midt på øyen (Veten – 194 moh.) og på en klar dag kan man herfra se Troll-plattformen som ligger ca. 70 km vest i havet. Det er flere merkede turløyper på øyen, bl. annet over Veten og rundt Måvatnet.

Av dyreliv fins det mengder av forskjellig sjøfugl og en del havørn, niser,oter og en og annen småhval. Det er også en del hjort og orrfugl på Byrknesøyna.

I Barvågen på Byrknes ligger Gulen Fiskarbondemuseum, som er bygget opp slik et fiskerbondebruk var på 1800-tallet. I sjøbua er det et museum med utstilling av gamle redskaper slik man benyttet på den tiden. De fleste av gjenstandene i sjøbua er donert av Alf Sæternes. 
Det er et meget aktivt ungdomslag på Byrknes som heter U/L Havgula. Dette laget ble stiftet så langt tilbake som i 1946 og tok i sin tid initiativet til å få bygd samfunnshuset på Byrknes. Havgula eier i dag dette huset som er det kulturelle senteret på Byrknes.

Hovednæringen på Byrknesøyna er fiske, og det er flere fiskebruk og oppdrettsanlegg på øya. Byrknes Auto, som er en av landets største eiere og operatører av kjøle- og frysebiler har sitt hovedkvarter på Byrknes. Det drives også en del med sau.

## Gjest Baardsen
Mars 1822 satt mestertyven Gjest Baardsen i arrest hos lensmannen i Gulen på Byrknes. 11. mars opplevde Vestlandet  galnemåndagen, en av de verste stormene som har vært på kysten. Mange var savnet, bl. annet 6 barn som var ute på øyene vest for Byrknesøyna for å samle lyng til for for dyrene. De fleste av mennene var ute på fiske og de få som var igjen våget med det første ikke å dra ut for å berge barna i det voldsomme uværet. Da fikk noen av mødrene til barna overtalt konen til lensmannen om å løslate Gjest Baardsen og medfange Svend Brekke og sende dem ut for å berge barna. Gjest Baardsen fikk overtalt noen av mennene som var hjemme til å være med, og med fare for eget liv fikk de reddet i land de 6 barna. Ni fiskere fra Byrknes skal etter sigende ha omkommet i denne stormen.

## Tettsteder og bygder

***Byrknes**
Byrknes ligger på vestsiden av øya. Her er det havn godt beskyttet bak to moloer, butikk og skole. Byrknes er en av de fire skolekretsene i Gulen kommune.
***Brimnes**
Brimnes ligger sydvest på Byrknesøyna, på veien mot Gråvika som var det gamle ferjeleiet. 
***Vikingneset**
Vikingneset ligger på sydøst spissen av Byrknesøyna. Her er det et større hyttefelt. På selve Vikingneset står en av overvåkningsradarene for innseilingen til Mongstad Raffineriet. På nordsiden av Vikingneset ligger Gråvika med det gamle ferjeleiet på Byrknesøyna.

## Referanser


## Eksterne lenker
* HAFS 
* SCANDION-GULEN